text: Sådan får de ram på rygerne
  08 december 2010 kl. 12.04
  Mage søger mage, når det gælder om at holde op med at ryge.
  Det har rygestopkoordinator Tina Kreutzer, Vejle Kommunes sundhedsafdeling, erfaret.
  - Da vi målrettede vores kurser til mænd, fik vi 19 tilmeldinger. Normalt er det kun et par mænd, der melder sig, fortæller hun.
  Rygestopkurserne skal nu også målrettes til kommende forældre, småbørnsforældre og unge under 25 år.
  Rygerne skal rammes på deres mest bløde punkt.
  - Mange unge har svært ved at stoppe med at ryge, fordi rygerfællesskabet i pausen trækker. En nybagt far eller mor har ofte tanker om sig selv som rollemodel og ønsker at tage ansvar. Typisk har vi nogle fællestræk, når vi står i samme livssituation, siger Tina Kreutzer.
  Indbyggere i Vejle kan melde sig til rygestropkurser på kommunens hjemmeside.
  